Chr. Bjelland & Co
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
Chr. Bjelland & Co A/S er en tidligere norsk produsent av fiskehermetikk grunnlagt i 1882 i Stavanger. Selskapet ble i senere tid et eiendoms- og holdingselskap etter at selskapet Norway Foods tok over hermetikkproduksjonen.
Selskapet produserte egne hermetiske fiskeprodukter, men drev også eksport av produkter under merkevarenavnet King Oscar. I senere tid er Bjellands en merkevare for fiskeboller produsert av næringsmiddelkonsernet Orkla. Historikk Selskapet ble grunnlagt 1882 i Stavanger av Christian Bjelland og ble i 1927 stiftet som et formelt aksjeselskap. Selskapet produserte primært sardiner og fikk sin første sardinfabrikk i 1893. Fra 1903 eksporterte selskapet King Oscar, en merkevare som fra 2014 produseres av Thai Union, et av verdens ledende sjømatselskaper.Selskapet hadde i 1920-årene vokst til å bli et stort industrikonsern med produksjon og eksport av egenproduserte hermetiske fiskeprodukter til land som USA, Storbritannia og Tyskland. Konsernet omfattet på denne tiden 17 hermetikkfabrikker med til sammen 2500 ansatte, og stod for en årlig eksport av 50 millioner esker med sardiner og kippers. I tillegg til hermetikkproduksjonen hadde selskapet papir- og blikktrykkeri, samt drift av en av Norges største fiskebåtrederier med åtte dampfartøyer og 14 motorfarkoster. Etter Christian Bjellands død ble firmaet ledet av sønnen Ragnvald Bjelland, deretter av hans sønner Christian Wilhelm Bjelland og Frithjof Ragnvald Bjelland. I 1981 tok Norway Foods, et selskap stiftet ved sammenslåing av Chr. Bjelland & Co og de gjenværende norske sardinprodusentene, over produksjonen. Norway Foods ble i 1996 overtatt av Rieber & Søn, et tidligere norsk næringsmiddelindustrikonsern, som i 2012 ble kjøpt opp av Orkla ASA, en av Nordens største produsenter av produkter til dagligvaremarkedet.Etter at hermetikkproduksjonen ble tatt over av Norway Foods har selskapet fungert som et eiendoms- og holdingselskap. Fra 1982 er Ragnvald Bjellands sønn Christian Bjelland administrerende direktør i selskapet som i senere tid har navnet Chr Bjelland & Co AS. Les mer i Store norske leksikon sardin hermetikk Norway Foods Rieber & søn Orkla næringsmidler